b'\n_START_ARTICLE_\nMacaon historia\n_START_PARAGRAPH_\nMacaon historian voidaan katsoa alkavan siit\xc3\xa4, kun portugalilaiset saapuivat Macaoon 1500-luvulla, ja he saivat 1558 Kiinalta luvan kauppatukikohdan perustamiseen Macaon niemimaalle. Vuotta pidet\xc3\xa4\xc3\xa4n portugalilaisen Macaon perustamisvuotena. Portugalilaiset nimesiv\xc3\xa4t alueen Macaoksi, sataman vierell\xc3\xa4 sijainneen merenjumalatar A-M\xc3\xa1n temppelin mukaan._NEWLINE_Macao oli portugalilaisten merkitt\xc3\xa4v\xc3\xa4 kauppatukikohta, ja sen kautta kulkivat kauppareitit muualle Aasiaan. 1800-luvulla britit perustivat Hongkongin Macaon viereen ja Macao menetti asemansa alueen t\xc3\xa4rkeimp\xc3\xa4n\xc3\xa4 kauppapaikkana ja alkoi taantua. Portugali luovutti Macaon takaisin Kiinalle vuonna 1999, jolloin alueesta tehtiin Kiinan erityishallintoalue. Kiinan hallinnassa Macaosta tuli kiinalaisten turistikohde.\n_START_SECTION_\nVarhaishistoria\n_START_PARAGRAPH_\nMacaon alueen esihistoriasta ei tiedet\xc3\xa4 paljoa, eik\xc3\xa4 alueella ole oletettavasti ollut merkitt\xc3\xa4v\xc3\xa4\xc3\xa4 roolia Kiinan historiassa. Macaon alue alkoi yhdenty\xc3\xa4 osaksi muuta Kiinaa Qin-dynastian aikana, toisella vuosisadalla ennen ajanlaskun alkua. Macaon alueesta on s\xc3\xa4ilynyt vain v\xc3\xa4h\xc3\xa4n tietoa ennen Song-dynastian loppupuolta, 1100-lukua. Song-dynastian kukistumisen j\xc3\xa4lkeen Macaon alueelle muutti kiinalaisv\xc3\xa4est\xc3\xb6\xc3\xa4 Guangdongin ja Fujianin maakuntien alueelta. Seuraavat alueelle tulleet asukkaat kuuluivat hoklokansaan, ja he muuttivat seudulle 1300-luvulla._NEWLINE_V\xc3\xa4est\xc3\xb6n lis\xc3\xa4\xc3\xa4ntyess\xc3\xa4 Ming-dynastian aikana alueen puolustusta vahvistettiin, ja vuonna 1488 rakennettiin Macaon niemimaan etel\xc3\xa4k\xc3\xa4rkeen A-M\xc3\xa1n temppeli, kalastajien palvoman meren jumalattaren Mazun kunniaksi. Temppeli on Macaon vanhin rakennus ja nykyisin merkitt\xc3\xa4v\xc3\xa4 turistin\xc3\xa4ht\xc3\xa4vyys. My\xc3\xb6s alueen nimi juontuu Mazu (M\xc3\xa1) jumalattaresta, portugalilaisten suussa nimeksi vakiintui lopulta Macao.\n_START_SECTION_\nPortugalin siirtomaaksi\n_START_PARAGRAPH_\nPortugalilaiset olivat ensimm\xc3\xa4iset eurooppalaiset, jotka laajensivat valtaansa Aasiaan. L\xc3\xb6yt\xc3\xb6retkeilij\xc3\xa4 Vasco da Gama purjehti ensimm\xc3\xa4isen\xc3\xa4 eurooppalaisena Hyv\xc3\xa4ntoivonniemen ymp\xc3\xa4ri Euroopasta Intiaan vuonna 1498. Portugalilaiset saapuivat alueelle, jossa arabialaiset, intialaiset ja malaijit olivat k\xc3\xa4yneet kauppaa jo vuosisatoja. Turvatakseen valtansa alueella portugalilaiset valloittivat 1510 Afonso de Albuquerquen johdolla Intian l\xc3\xa4nsirannikolta Goan tukikohdakseen ja seuraavana vuonna Malakan niemimaalta Malakan sulttaanikunnan. Malakan valloituksen j\xc3\xa4lkeen portugalilaiset jatkoivat matkaansa Molukkien Maustesaarille ja Kiinan etel\xc3\xa4rannikolle._NEWLINE_Portugalilaiset pyrkiv\xc3\xa4t luomaan kauppayhteyksi\xc3\xa4 Japanin ja Kiinan suuntaan ja alkoivat suunnitella asemapaikan hankkimista my\xc3\xb6s Etel\xc3\xa4-Kiinan rannikkoseudulta. Ensimm\xc3\xa4inen meritien Macaoon l\xc3\xb6yt\xc3\xa4nyt oli portugalilainen Jorge \xc3\x81lvares, vaikka h\xc3\xa4nen ei tiedet\xc3\xa4 varmasti k\xc3\xa4yneen fyysisesti Macaolla. H\xc3\xa4nt\xc3\xa4 seurasi syksyll\xc3\xa4 1517 Portugalin kuninkaan Emanuel I:n l\xc3\xa4hetyst\xc3\xb6, joka saapui Tom\xc3\xa9 Piresin johdolla Kantonin edustalle solmimaan kauppasuhteita kiinalaisten kanssa. Vuonna 1520 valtuusto saapui Pekingiin vahvistamaan kauppayhteyksi\xc3\xa4, mutta huonolla menestyksell\xc3\xa4. Kiinalaiset olivat kielt\xc3\xa4neet kaiken kaupan Kiinan ja Portugalin v\xc3\xa4lill\xc3\xa4 maan vesill\xc3\xa4. Kiinan Ming-dynastian keisari ei hyv\xc3\xa4ksynyt sit\xc3\xa4, ett\xc3\xa4 portugalilaiset olivat valloittaneet Malakan, ja h\xc3\xa4n vaati vallan palauttamista takaisin Malakan sulttaanille, sill\xc3\xa4 Malakan sulttaanikunta oli ollut Kiinan keisarin suojeluksessa ja kiinalaiset pitiv\xc3\xa4t Malakkaa omana vasallivaltionaan. Portugalilaisia syytettiin my\xc3\xb6s hy\xc3\xb6kk\xc3\xa4yksist\xc3\xa4 kiinalaisaluksia vastaan. Paluumatkalla Pekingist\xc3\xa4 kiinalaiset vangitsivat Piresin, joka kuoli vankeudessa Kantonissa vuonna 1524._NEWLINE_Portugalilaiset jatkoivat kaupank\xc3\xa4ynti\xc3\xa4 Macaon ja Ningbon l\xc3\xa4heisyydess\xc3\xa4, joihin he perustivat tukikohtansa. Kiinalaiset tuhosivat portugalin Ningbon tukikohdan vuonna 1548, mutta t\xc3\xa4m\xc3\xa4 ei lopettanut portugalilaisten harjoittamaa Kiinan kauppaa. Portugalilaiset perustivat Ningbon tukikohdan tuhoutumisen j\xc3\xa4lkeen uuden tukikohdan Sanchuangiin, Macaosta lounaaseen. 1550-luvulla Kiinan keisari my\xc3\xb6nsi lopulta portugalilaisille oikeuden k\xc3\xa4yd\xc3\xa4 kauppaa Kantonissa, ja portugalilaiset neuvottelivat kauppatukikohdan perustamisesta Guangdongin maakuntaan. Sanchuang osoittautui kuitenkin ep\xc3\xa4suotuisaksi paikaksi, ja portugalilaiset saivat oikeuden k\xc3\xa4ytt\xc3\xa4\xc3\xa4 my\xc3\xb6s Macaota tavaroiden varastoimiseen. Siit\xc3\xa4 tuli vuonna 1557 pysyv\xc3\xa4 portugalilaisten tukikohta. Vuonna 1573 kiinalaiset perustivat Helmijoen varrelle oman tukikohtansa, nykyisen Zhongsanin kaupungin alueelle, mik\xc3\xa4 rajasi portugalilaisten Macaon alueen Macaon niemimaalle ja sen ymp\xc3\xa4rill\xc3\xa4 oleville saarille._NEWLINE_Portugalilaiset eiv\xc3\xa4t kuitenkaan saaneet Macaota hallintaansa vastikkeetta, vaan he maksoivat alueesta vuokraa Kiinan keisarille. Kiinalaiset hy\xc3\xb6tyiv\xc3\xa4t portugalilaisten l\xc3\xa4sn\xc3\xa4olosta my\xc3\xb6s siten, ett\xc3\xa4 portugalilaiset tarjosivat Kiinan rannikolle suojaa merirosvousta vastaan, mik\xc3\xa4 sai kiinalaiset hyv\xc3\xa4ksym\xc3\xa4\xc3\xa4n portugalilaiset maan etel\xc3\xa4rannikolla. Historioitsijoilla ei ole kuitenkaan yksimielisyytt\xc3\xa4 Macaon tukikohdan perustamisen vaiheista._NEWLINE_Macaosta kehittyi portugalilaisille nopeasti t\xc3\xa4rke\xc3\xa4 kauppatukikohta, sen kautta kulkivat t\xc3\xa4rke\xc3\xa4t kauppareitit muualle Aasiaan. Tuottoisinta Macaon portugalilaisille oli 1600-luvun alkuvuosikymmenin\xc3\xa4 kauppa Japanin kanssa. 1600-luvulla portugalilaisten lis\xc3\xa4ksi Kaakkois-Aasian markkinoille pyrkiv\xc3\xa4t my\xc3\xb6s espanjalaiset ja hollantilaiset, sek\xc3\xa4 kiinalaiset ja japanilaiset. Hollantilaiset valloittivat portugalin Malakan 1641, mik\xc3\xa4 oli yhten\xc3\xa4 syyn\xc3\xa4 portugalilaisten valta-aseman heikkenemiseen. Vuosina 1580\xe2\x80\x931640 Portugali kuului Iberian unioniin, kun Espanjan kuningas Filip II hallitsi my\xc3\xb6s Portugalia. Macaon portugalilaiset saivat tiedon asiasta vasta vuonna 1582, kun espanjalaisten hallitsemasta Manilasta saapui l\xc3\xa4hetyst\xc3\xb6 Macaoon. Maiden yhdistyminen huolestutti Macaon kauppiaita, sill\xc3\xa4 he halusivat suojella etujaan Kiinan-kaupassa. Manilan espanjalaiskauppiaat taas kadehtivat Macaon ja Japanin v\xc3\xa4list\xc3\xa4 kauppaa, ja Manilassa pohdittiin Macaon h\xc3\xa4vitt\xc3\xa4mist\xc3\xa4. Espanjalaiset eiv\xc3\xa4t my\xc3\xb6sk\xc3\xa4\xc3\xa4n pit\xc3\xa4neet siit\xc3\xa4, ett\xc3\xa4 Macao maksoi veroja Kiinaan eik\xc3\xa4 Espanjaan. Espanjalaiset eiv\xc3\xa4t kuitenkaan koskaan hy\xc3\xb6k\xc3\xa4nneet Macaoon, sill\xc3\xa4 portugalilaisille ja espanjalaisille oli t\xc3\xa4rke\xc3\xa4mp\xc3\xa4\xc3\xa4 liittoutua hollantilaisia vastaan. Hollantilaiset yrittiv\xc3\xa4t 1600-luvun alussa valloittaa Macaon, mutta hy\xc3\xb6kk\xc3\xa4ykset torjuttiin.\n_START_SECTION_\nMonikulttuurinen yhteis\xc3\xb6\n_START_PARAGRAPH_\nMacaon asukasluku oli 1560-luvulla portugalilaisten saapuessa noin 5\xc2\xa0000, ja v\xc3\xa4kiluku nelinkertaistui parissa sadassa vuodessa. Macaon v\xc3\xa4est\xc3\xb6 koostui p\xc3\xa4\xc3\xa4osin kiinalaisista ja portugalilaisista. Portugalilaisten kronikoiden mukaan Macaossa oli vuonna 1637 noin 850 portugalilaista. Lis\xc3\xa4ksi Macaossa oli Intiasta, Kaakkois-Aasiasta ja Afrikasta tuotuja ty\xc3\xb6l\xc3\xa4isi\xc3\xa4, palvelijoita, orjia ja rakastajattaria. Eurooppalaisv\xc3\xa4est\xc3\xb6 muodosti Macaon yl\xc3\xa4luokan. Kiinalaiset toimivat Macaossa ty\xc3\xb6l\xc3\xa4isin\xc3\xa4, palvelijoina, kalastajina ja kauppiaina. Portugalilaiset rajoittivat kiinalaisten oleskelua kaupungissa, ja vasta 1800-luvun alussa kiinalaiset pitiv\xc3\xa4t itse\xc3\xa4\xc3\xa4n osana Macaon v\xc3\xa4est\xc3\xb6\xc3\xa4. Portugalilaiset ja kiinalaiset eiv\xc3\xa4t juuri olleet kaupank\xc3\xa4ynnin ulkopuolella tekemisiss\xc3\xa4 toistensa kanssa, mutta siit\xc3\xa4 huolimatta v\xc3\xa4est\xc3\xb6ryhm\xc3\xa4t my\xc3\xb6s sekoittuivat ja syntyi macaolaisiksi kutsuttu v\xc3\xa4est\xc3\xb6nosa._NEWLINE_Ensimm\xc3\xa4isten portugalilaisten mukana Macaoon saapui my\xc3\xb6s katolilaisia l\xc3\xa4hetyssaarnaajia. Alkuun he olivat Ignatius Loyolan johtaman jesuiittaveljeskunnan j\xc3\xa4seni\xc3\xa4. Espanjalainen Francisco Xavier levitti kristinuskoa Goalla, Malakassa ja Maustesaarilla, ja h\xc3\xa4nen esimerkki\xc3\xa4\xc3\xa4n seuraten portugalilaiset l\xc3\xa4hetysty\xc3\xb6ntekij\xc3\xa4t tekiv\xc3\xa4t Macaosta tukikohtansa, josta kristinuskoa levitettiin Kiinaan, Japaniin ja Vietnamiin. Macaoon perustettiin paavi Gregorius XIII:n aikana vuonna 1575 my\xc3\xb6s katolinen piispanistuin. Macaon jesuiittojen ja katolisen kirkon vaikutus oli vahvasti mukana portugalilaisen Macaon kulttuurissa. 1600-luvun alussa rakennettiin Pyh\xc3\xa4n Dominicuksen kirkko ja 1627 Pyh\xc3\xa4n Paavalin kirkko. Pyh\xc3\xa4n Paavalin kirkon rauniot ovat nykyisin Macaon kuuluisin turistin\xc3\xa4ht\xc3\xa4vyys.\n_START_SECTION_\nSynkk\xc3\xa4 1800-luku \xe2\x80\x93 oopiumi- ja kulikauppaa\n_START_PARAGRAPH_\nHollantilaisten ja brittien tulo Aasiaan heikensi portugalilaisten Macaon asemaa alueen kaupallisena keskuksena 1600- ja 1700-luvulla. Erityisesti brittien Macaon naapuriin perustama Hongkong kasvoi nopeasti Macaon ohi alueen t\xc3\xa4rkeimm\xc3\xa4ksi kauppapaikaksi. Macaon kauppa sai kuitenkin my\xc3\xb6s oman osansa Hongkongin vilkkaasta kaupank\xc3\xa4ynnist\xc3\xa4, ja Macaon kauppiaat osallistuivat Intiasta saatavan oopiumin kauppaamiseen kiinalaisille. Huumekauppa laajensi portugalilaisten kauppayhteyksi\xc3\xa4 Intian suuntaan, mutta Macaon suuruuden ajat olivat Hongkongin kasvamisen my\xc3\xb6t\xc3\xa4 ohitse._NEWLINE_1800-luvun alussa Napoleonin sodat saivat Iso-Britannian ja Portugalin liittoutumaan Ranskaa vastaan. Ranska valtasi Portugalin vuonna 1809, ja brittil\xc3\xa4iset suunnittelivat Macaon valloitusta sill\xc3\xa4 verukkeella, etteiv\xc3\xa4t ranskalaiset saisi sit\xc3\xa4 haltuunsa. Kiinalaiset vastustivat brittien aikeita, sill\xc3\xa4 heid\xc3\xa4n mukaansa Macao oli osa Kiinan alueita, joista Portugali vain maksoi vuokraa. Britit pelk\xc3\xa4siv\xc3\xa4t Macaon valtaamisen aiheuttavan ongelmia Kiinan-kaupalle, ja Macao s\xc3\xa4ilyi Portugalilla._NEWLINE_Hongkongin kupeessa sijaitseva Macao kehittyi 1800-luvulla kiinalaisten kulien v\xc3\xa4rv\xc3\xa4ys- ja v\xc3\xa4lityspaikaksi. Macao ja Hongkong sijaitsivat l\xc3\xa4hell\xc3\xa4 valtavia ty\xc3\xb6voimavarantoja, ja kaupungit tarjosivat suojapaikan ty\xc3\xb6l\xc3\xa4isille, jotka odottivat kuljetusta pois Kiinasta. Macaon kulikaupan suurimmat p\xc3\xa4\xc3\xa4tesatamat olivat Perussa ja Kuubassa. Macaossa kulikauppa ty\xc3\xb6llisti satoja kiinalaisia, mutta toimintaa hallitsivat ulkomaalaiset. Kulikauppa ja kulien asema oli monesti ep\xc3\xa4inhimillist\xc3\xa4, ja monet ty\xc3\xb6l\xc3\xa4iset olivat kidnappausten kohteita ja joutuivat kaupattavaksi. Kulikauppa muistutti monelta osin afrikkalaisten orjakauppaa. Portugali kielsi orjakaupan alueillaan vuonna 1856, mutta kulikauppaa s\xc3\xa4\xc3\xa4d\xc3\xb6s ei lopettanut. Kulikauppa vahingoitti portugalilaisten mainetta ja suhteita Kiinaan._NEWLINE_Oopiumin ja kulien lis\xc3\xa4ksi kauppaa k\xc3\xa4ytiin Macaossa my\xc3\xb6s silkill\xc3\xa4 ja teell\xc3\xa4, jotka muodostivat maan viennist\xc3\xa4 suuren osan. 1800-luvun puoliv\xc3\xa4list\xc3\xa4 l\xc3\xa4htien vienti oli jo siirtynyt suurimmaksi osaksi kiinalaisten haltuun. Macaon teen vienti Eurooppaan siirtyi suureksi osaksi Hongkongiin, ja 1800-luvun loppupuoliskolla my\xc3\xb6s kulikauppa v\xc3\xa4heni, mik\xc3\xa4 ajoi Macaota taloudelliseen alam\xc3\xa4keen. Portugali my\xc3\xb6s yhdisti Macaon ja Kaakkois-Aasian siirtomaansa It\xc3\xa4-Timorin yhdeksi provinssiksi 1844, jolloin Macao joutui avustamaan k\xc3\xb6yhemp\xc3\xa4\xc3\xa4 It\xc3\xa4-Timoria.\n_START_SECTION_\nKiinan vai Portugalin Macao\n_START_PARAGRAPH_\nHallinnolliset kysymykset nousivat esiin 1800-luvulla. Hongkongia hallinneet britit kyseenalaistivat oopiumisotien aikana Portugalin vallan, sill\xc3\xa4 brittien n\xc3\xa4kemyksen mukaan Macao oli kiinalaisaluetta. Portugalilaisten mukaan taas kiinalaisilla ei ollut sanavaltaa Macaossa, vaikka Portugali maksoi vuosittain vuokraa Kiinalle. Vuonna 1846 Macaon kuvern\xc3\xb6\xc3\xb6riksi noussut Jo\xc3\xa3o Maria Ferreira do Amaral lopetti vuokranmaksun. H\xc3\xa4nen teht\xc3\xa4v\xc3\xa4n\xc3\xa4\xc3\xa4n oli vahvistaa Portugalin suvereniteettia Macaossa. H\xc3\xa4nen toimensa aiheuttivat suuttumusta kiinalaisv\xc3\xa4est\xc3\xb6ss\xc3\xa4, sill\xc3\xa4 Amaral muun muassa m\xc3\xa4\xc3\xa4r\xc3\xa4si kiinalaiset maksamaan veroja, uudisti tullipolitiikkaa ja laajensi Macaon aluetta l\xc3\xa4hisaarille. J\xc3\xa4nnitteet Kiinan ja Portugalin Macaon v\xc3\xa4lill\xc3\xa4 kasvoivat. J\xc3\xa4nnitteet johtivat siihen, ett\xc3\xa4 Amaral salamurhattiin vuonna 1849. Amaralin salamurhaa seurasi lyhyt aseellinen selkkaus, jossa portugalilaiset kukistivat muutaman sadan kiinalaisen kapinan._NEWLINE_1800-luvun lopulla Portugali pyrki vahvistamaan valtansa Macaossa neuvotteluteitse. Vuonna 1888 Portugali ja Kiina allekirjoittivat Pekingiss\xc3\xa4 sopimuksen, jonka mukaan Portugali sai hallintaansa Macaon ja sen l\xc3\xa4hisaaret. Macaon ja Kiinan v\xc3\xa4linen tarkka rajalinja j\xc3\xa4i kuitenkin m\xc3\xa4\xc3\xa4ritt\xc3\xa4m\xc3\xa4tt\xc3\xa4.\n_START_SECTION_\nKiinan ja Hongkongin naapurina\n_START_PARAGRAPH_\n1900-luvun alkupuoliskolla Macaoon vaikuttivat em\xc3\xa4maa Portugalin sek\xc3\xa4 Kiinan ja Hongkongin poliittiset mullistukset. Kantonista ja Hongkongista levisi Macaoon Guomindangin ja kommunistien valtataistelu. Portugalissa valtataistelua taas k\xc3\xa4ytiin monarkian kannattajien ja tasavaltalaisten v\xc3\xa4lill\xc3\xa4. Sijaintiensa ansiosta Hongkong ja Macao tarjosivat turvapaikan kiinalaisille poliittisille pakolaisille. Muun muassa Kiinan vallankumousjohtaja Sun Yat-sen toimi my\xc3\xb6s Macaosta k\xc3\xa4sin. Kiinan Qing-dynastian johtajat yrittiv\xc3\xa4t painostaa Portugalia est\xc3\xa4m\xc3\xa4\xc3\xa4n Sunin toiminnan Macaossa._NEWLINE_Qing-hallinto kukistui vuoden 1911 vallankumouksen j\xc3\xa4lkeen, jolloin Macaoon pakeni Kiinan puolelta noin kymmenentuhatta pakolaista. Kiinan tasavallan uudet tasavaltalaiset hallitsijat yrittiv\xc3\xa4t my\xc3\xb6s vaikuttaa Portugaliin, jotta Macaosta ei muodostuisi tukikohtaa vastavallankumoukselliselle toiminnalle. Yuan Shikai palautti Kiinaan keisarinvallan vuonna 1915, jolloin Macaoon taas pakeni tasavaltaa kannattavia kiinalaisia._NEWLINE_Ratkaisematon rajakysymys hiersi my\xc3\xb6s Kiinan ja Macaon v\xc3\xa4lej\xc3\xa4 1920-luvulla. Kiinalaiset vahvistivat raja-alueilla sotilasjoukkojaan, mik\xc3\xa4 ajoi Portugalin pyyt\xc3\xa4m\xc3\xa4\xc3\xa4n apua briteilt\xc3\xa4. Brittil\xc3\xa4iset halusivat kuitenkin v\xc3\xa4ltt\xc3\xa4\xc3\xa4 sotatilaa kiinalaisten kanssa. Tilanne laukesi itsest\xc3\xa4\xc3\xa4n, mutta rajalinja j\xc3\xa4i edelleen ratkaisematta. Kysymykseen yritettiin saada ratkaisua neuvotteluteitse useaan otteeseen 1920-luvulla._NEWLINE_1930-luvun lama vaikutti my\xc3\xb6s Macaossa. Jo vuosisadan alussa Macao oli j\xc3\xa4\xc3\xa4nyt j\xc3\xa4lkeen Hongkongin ja Kantonin kehityksest\xc3\xa4. Macao oli l\xc3\xb6yt\xc3\xa4nyt tulonl\xc3\xa4hteen jo 1800-luvulla erityisten pelitalojen perustamisesta, joihin Macaon hallinnolla oli monopoliasema. Pelitaloihin pyrittiin houkuttelemaan kiinalaisia pelaamaan uhkapelej\xc3\xa4, ja pelitalojen ansiosta Macaon maine ulkomailla kasvoi. Macaon 1930-luvun taloudellista taantumaa lis\xc3\xa4siv\xc3\xa4t Kiinan tuontitullit Macaosta ja kalastusvesikiistat Kiinan ja Macaon v\xc3\xa4lill\xc3\xa4, sek\xc3\xa4 rikollisj\xc3\xa4rjest\xc3\xb6jen kiinnostus Macaon hallinnon yll\xc3\xa4pit\xc3\xa4m\xc3\xa4\xc3\xa4n pelimonopoliin.\n_START_SECTION_\nToinen maailmansota\n_START_PARAGRAPH_\nToisen maailmansodan aikana Japani valloitti Kaakkois-Aasian ja Hongkongin, mutta Macaoon japanilaiset eiv\xc3\xa4t hy\xc3\xb6k\xc3\xa4nneet. Macao pysyi sodassa puolueettomana, mink\xc3\xa4 takia Macaoon syntyi asemapaikkoja kiinalaisille kommunisteille ja guomindangille sek\xc3\xa4 brittil\xc3\xa4isille, portugalilaisille ja japanilaisille. Japanilaisten hallitessa l\xc3\xa4hialueita olot Macaolla olivat kuitenkin ep\xc3\xa4vakaat, ja Japani esitti Macaon asemasta monia vaatimuksia. Sodan aikana Macaon v\xc3\xa4kiluku l\xc3\xa4hes kaksinkertaistui 600\xc2\xa0000:een, kun maahan saapui tuhansittain pakolaisia Kiinasta ja Hongkongista. Pakolaistulva kurjisti Macaon sosiaalisia oloja \xc3\xa4\xc3\xa4rimmilleen._NEWLINE_Vaikka Macao s\xc3\xa4\xc3\xa4styi sodan pahimmilta tuhoilta, sodan j\xc3\xa4lkeen sen elinolot olivat ep\xc3\xa4varmat nopean v\xc3\xa4est\xc3\xb6nkasvun ja elintarvikehuollon ja sosiaalisten ongelmien takia. Sodan j\xc3\xa4lkeen maan talouden tukipilareja olivat kultakauppa ja hallinnon yll\xc3\xa4pit\xc3\xa4m\xc3\xa4t kasinot._NEWLINE_Korean sodan aikana vuonna 1951 Macao joutui Kiinan ja Yhdysvaltojen kiistan pelinappulaksi. Kiina tuki sodassa Pohjois-Koreaa, ja Macaon kautta salakuljetettiin sotatarvikkeita Kiinaan. Yhdysvallat julisti Kiinan kauppasaartoon ja vetosi Portugaliin saarron pit\xc3\xa4miseksi. Vastineeksi Kiina pys\xc3\xa4ytti elintarvikekuljetukset Macaoon l\xc3\xa4hes kuukaudeksi. 1960-luvulla tilanne kiristyi entisest\xc3\xa4\xc3\xa4n kun Kiinan kulttuurivallankumouksen uudistuspaineet levisiv\xc3\xa4t Macaoon. Portugalin auktoriteetti siirtomaahansa oli uhattuna, kun vuonna 1966 mielenosoitukset yltyiv\xc3\xa4t verisiksi mellakoiksi.\n_START_SECTION_\nSiirtomaavallan p\xc3\xa4\xc3\xa4t\xc3\xb6s\n_START_PARAGRAPH_\nVuonna 1974 Portugalin neilikkavallankumous kaatoi maan fasistihallinnon, ja sen vaikutukset n\xc3\xa4kyiv\xc3\xa4t nopeasti my\xc3\xb6s Macaossa ja Portugalin muissa siirtomaissa. Vuoden loppuun menness\xc3\xa4 Portugalin viimeisist\xc3\xa4 siirtomaista Mosambik, Kap Verde, Angola ja S\xc3\xa3o Tom\xc3\xa9 ja Pr\xc3\xadncipe julistautuivat itsen\xc3\xa4isiksi. Indonesia valloitti It\xc3\xa4-Timorin vuonna 1975, jolloin Macao j\xc3\xa4i Portugalin ainoaksi siirtomaaksi._NEWLINE_Portugalin hallitus lupasi Macaolle poliittisia uudistuksia ja sen autonomiaa lis\xc3\xa4ttiin. My\xc3\xb6s kiinalaisten kiinnostus Macaon asioita kohtaan lis\xc3\xa4\xc3\xa4ntyi 1970-luvulla ja keskustelut siirtomaavallan poistamista ja siirtymisest\xc3\xa4 takaisin Kiinan hallintaan alkoivat. Kiina ja Portugali sopivat vuonna 1979 Macaon asemasta Portugalin kiinalaisena territoriona. Seuraava vaihe vallan siirrossa tapahtui vuonna 1982, kun Kiina katsoi Macaon, Hongkongin ja Taiwanin olevan Kiinan erillisi\xc3\xa4 hallintoalueita. Kiina ilmoitti my\xc3\xb6s Portugalille, ett\xc3\xa4 Kiinalla oli Macaoon kiistaton ylivalta._NEWLINE_Portugali ja Kiina aloittivat neuvottelut vallan palauttamisesta Kiinalle, ja vuonna 1987 maat sopivat ett\xc3\xa4 Macao tullaan luovuttamaan Kiinan hallintaan joulukuun 20. p\xc3\xa4iv\xc3\xa4n\xc3\xa4 vuonna 1999. Hongkongin tavoin Macaossa tultaisiin noudattamaan \xe2\x80\x9dyksi maa, kaksi j\xc3\xa4rjestelm\xc3\xa4\xc3\xa4\xe2\x80\x9d -politiikkaa, ja Macaosta muodostettaisiin Kiinan erityishallintoalue 50 vuodeksi. Macao s\xc3\xa4ilytt\xc3\xa4isi n\xc3\xa4in oman kapitalistisen talousj\xc3\xa4rjestelm\xc3\xa4ns\xc3\xa4 ja suurelta osin oman hallintonsa._NEWLINE_Vallanvaihtoon valmistautuminen tapahtui Macaossa helpomman diplomaattisen prosessin kautta kuin Hongkongissa, sill\xc3\xa4 vallanvaihto n\xc3\xa4ytti Portugalin neilikkavallankumouksen j\xc3\xa4lkeisin\xc3\xa4 vuosina todenn\xc3\xa4k\xc3\xb6iselt\xc3\xa4, jolloin macaolaiset suhtautuivat tilanteeseen tyynesti. Kun Kiinan demokratialiike kukistettiin verisesti Taivaallisen rauhan aukion mielenosoituksessa, macaolaiset huolestuivat tulevaisuudestaan Kiinan osana, ja Hongkongin tavoin Macaossa n\xc3\xa4htiin Kiinan hallinnon vastaisia mielenosoituksia. Tapahtumat eiv\xc3\xa4t kuitenkaan johtaneet laajaan maastamuuttoon, kuten brittien hallitsemassa Hongkongissa. Macao oli my\xc3\xb6s demokratiakysymyksiss\xc3\xa4 tottelevaisempi Kiinaa kohtaan kuin Hongkong._NEWLINE_Maiden tekem\xc3\xa4n sopimuksen mukaisesti Macao siirtyi Kiinan hallintaan 20. joulukuuta 1999, ja Macaosta tehtiin erityishallintoalue 50 vuodeksi. Kiinan osana Macao s\xc3\xa4ilytti oman rahayksikk\xc3\xb6ns\xc3\xa4 ja oman macaolaisen identiteettins\xc3\xa4. Macaosta on muodostunut kiinalaisen massaturismin kohde. Suurimpana syyn\xc3\xa4 t\xc3\xa4h\xc3\xa4n on Macaon kasinot, jotka vapautettiin kilpailulle vuonna 2005. Monopolin murtumisen j\xc3\xa4lkeen kasinoiden m\xc3\xa4\xc3\xa4r\xc3\xa4 on r\xc3\xa4j\xc3\xa4ht\xc3\xa4nyt kasvuun, suurimpana kasinona maassa on vuonna 2007 avattu Venetian. Macaosta on kilpailun vapauttamisen my\xc3\xb6t\xc3\xa4 kasvanut maailman suurin kasinokeskus.'